“Avanti cun Kindels, schubas e sgulanotgs!”

Da Fadrina Hofmann

En matg è cumparì il disc cumpact LAIN FABULAR. Interprets rumantschs ed auters “fabulants” chantan chanzuns dals Beatles per rumantsch. Benedetto Vigne raquinta da ses novnaschì.

Punts: LAIN FABULAR è in project lantschà da Gioni Fry e da tai. Danunder deriva l’idea da far in disc cumpact dals Beatles per rumantsch?
Il siemi dad insatge paregl era magari gia qua dapi onns, insanua en in’entgarna dal cor. Las famusas PRISAS - REPRISAS - SURPRISAS da Domat 2001 han lura dà il gust ed il stumpel decisiv. L‘idea era quella da salvar in pau da quel entusiassem, da quell‘energia positiva naschida en la show communabla rumantscha e da transponer quella sin in portatun duraivel. E damai che Gioni ed jau avevan gia chantà là ensemen in medley dals Beatles, avain nus - co fans da quels - ans decidì per quell’opziun. Per amur d‘ina tscherta omogenitad. E per augmentar la sfida artistica.

Ti has fatg la gronda part da las traducziuns en rumantsch grischun. Daco has ti tschernì quel linguatg e n’has betg laschà chantar als interprets en lur idioms?
L‘entir album è per RG, ed ils texts hai jau translatà direct, senza passar per in idiom. Ed jau crai er ch’ina da las fermezzas da LAIN FABULAR è gist questa unitad da linguatg. Igl è ina colur da basa che collia musicas e vuschs uschè differentas - sco in ferm fil cotschen. Dasperas entran tuttina ils accents individuals, saja quels idiomatics u schizunt quels na-rumantschs e dattan tras quai ina varietad vitala entaifer l‘unitad.

LAIN FABULAR era da principi in project cun in aspect visiunari, e quella visiun vegn rinforzada tras la part linguistica “progressiva” per uschè dir. In intent è gea quel da demussar quant chantabla, quant flexibla, quant creativa che la lingua standard sa esser, al cuntrari dal “imitsch” negativ ch’ella giauda en blers circuls. In signal che vala dal reminent surtut per ils amis ed aderents dal RG: ins sto emplenir quel cun cuntegns allegraivels, e betg cun chaussas frustrantas, na-eroticas sco formulars da taglia.E lura datti anc la vart simbolica: Tge cumparsa purschain nus, dadens e dadora? Persunalmain resent jau la demonstraziun interna dals idioms pli e pli sco in act sexual prepubertari - jau muss a tai il mes e ti mussas a mai il tes. Ins po er dumandar main crass: È la cultura rumantscha insumma anc buna da viver in stgomi vital che surpassa la demonstraziun da bellezzas idiomaticas? La participaziun helvetica al project LAIN FABULAR dat ina pussaivla resposta - ella funcziunescha numnadamain bler meglier cun ina lingua unifitgada. Qua valan tuts e tuttas - Sauterelles, Bulais, Acavoce, Mint - tuttenina il medem, i na dat naginas preferientschas, naginas suppressiuns, nagins particularissems pli. Il partenari extern ans po finalmain prender pli serius. Ina erotica sin in auter stgalim.
E quai n’è betg in segn cunter ils idioms, anzi ils idioms - e cun els er ils dialects - influenzeschan permanent en il Rumantsch Grischun, faschond da quel in Rumantsch Grond. Per citar LAIN FABULAR: Avanti cun kindels, schubas e sgulanotgs!

Ha mintga gruppa pudì decider sasez l’interpretaziun musicala?
Da principi gea. Igl ha dà intginas resalvas quai che pertutga la tscherna da tocs - gassenhauers sco “Yesterday” u “Let It Be” vulevans plitost evitar, quai èn temas memia isads che augmentan il risico d‘ina realsatira. E tar “Back in The USSR” haja scurlattà il chau pervia da las perspectivas da la translaziun ... Tar las interpretaziuns avainsa dentant giavischà aposta uschè blers accents individuals sco pussaivel, intervegnind magari be en pitschens detagls dals arranschaments, en moda constructiva sa chapescha.

Tenor tge criteris èn vegnidas tschernidas las bands?
Nus essan partids da la sinergia da las PRISAS - REPRISAS, empruvond dad integrar puspè tuts e tuttas ch‘avevan participà là. Il schlargiament stilistic è lura succedì tenor ina tscherta logica geografica - tar ils Fränzlis per exempel - ma er ord spira casualitad da gusts e conuschientschas. Medemamain las cumparsas na-rumantschas: ord la spontana idea dad envidar Les Sauterelles sco anteriurs “Swiss-Beatles” è naschida ina chadaina che cumpiglia in pau l‘entira Svizra.

Daco ha per exempel lieu in “Duo Liebestoll” sin LAIN FABULAR e las “Liricas Analas” betg?
Marietta e Nathan avevan gia preschentà lur sgnocca a chaschun da las PRISAS; jau vuleva exnum integrar quella - sco represchentanza da la vart cumedianta dals Beatles. Las Liricas Analas èn da principi stadas envidadas, n’han però betg vulì participar sco gruppa; la contribuziun da solo che Adrian “Löffel” Candinas ha proponì era dentant memia lunsch davent da l‘original - deplorablamain.

Grondezzas musicalas sco Stephan Eicher chantan er sin quest disc cumpact. Be per mirveglias: cun tge trics al avais pudì gudagnar per voss project?
In tric haja applitgà be per al cuntanscher, ma quel haja empermess a Stephan da na tradir enavant. D‘al gudagnar haja empruvà a ludond a sias atgnas ragischs grischunas ed a sia funcziun potenziala da punt